Polisie in Wes-Kaap 'slaan slag' teen dwelmhandel | Netwerk24
Deur Jana Breytenbach 09 Mei 2021 20:28
Van die tik en ander dwelms waarop daar in Vredendal op beslag gelê is. Foto: Verskaf
Die geskatte gesamentlike waarde van die dwelms is sowat R13 miljoen en die polisie meen dié klopjagte het dwelmhandel 'n groot knou toegedien.
Mandrax-tablette waarop die polisie op beslag gelê het. Foto: Verskaf
In die eerste klopjag op 4 Mei het lede van die eenheid vir georganiseerde misdaad saam met die Namakwaland-honde-eenheid in Vredendal aan die Weskus beslag gelê op 'n groot hoeveelheid heroïen, tik en kokaïne ter waarde van R5,4 miljoen.
Volgens die polisie was hierdie vrag bestem vir Kaapstad.
Twee mans en 'n vrou het reeds in die plaaslike landdroshof op aanklagte van dwelmhandel verskyn.
In die tweede klopjag het lede van die nasionale intervensie-eenheid saam met die plaaslike intelligensie-eenheid twee persele in onderskeidelik Westlake en Noordhoek deurgesoek en 30 000 Mandrax-tablette en 'n onbekende hoeveelheid tik gevind.
Die geskatte straatwaarde van dié dwelms is R2,1 miljoen.
'n 33-jarige beskuldigde het in die landdroshof in Wynberg op aanklagte van dwelmhandel verskyn.
Die polisie verbonde aan die Covid-taakspan in Kaapstad het Woensdagaand 'n huis in Windsor in Kraaifontein deurgesoek nadat hulle inligting ontvang het oor die moontlike kweking van dagga.
Die taakspan het 'n kweekhuis gevind asook daggaprodukte ter waarde van R5,4 miljoen. Daar is ook kontant van R56 000 en ammunisie gevind.
Die huis is ook as 'n karatestudio gebruik.
Gedroogte daggaprodukte asook 'n daggakweekhuis waarop daarin Kraaifontein afgekom is. Foto: Verskaf
Twee verdagtes is in hegtenis geneem.
Genl.maj. Thembisile Patekile, die Wes-Kaap se waarnemende provinsiale polisiekommissaris, sê in 'n verklaring die onwettige dwelmmark is 'n groot fokus vir die polisie om die provinsie veiliger te maak.